નવી દિલ્હી- ફેસબુક ડેટા લીક પર ઉઠેલા વિવાદ વચ્ચે ભારતીય જનતા પાર્ટી અને કોંગ્રેસ વચ્ચે ટ્વીટર યુદ્ધ શરુ થયું છે. બન્ને પાર્ટીઓ એક-બીજા ઉપર જનતાની જાણકારી તેમને જણાવ્યા વગર સાર્વજનિક કરવાનો આરોપ લગાવી રહી છે. ગતરોજ કોંગ્રેસના રાષ્ટ્રીય અધ્યક્ષ રાહુલ ગાંધીએ ટ્વીટ કરીને નમો એપ દ્વારા પીએમ મોદી પર શાબ્દિક પ્રહારો કર્યા હતા. જેની સામે ભારતીય જનતા પાર્ટીએ પણ પલટવાર કર્યો હતો. જોકે ભારતીય જનતા પાર્ટીએ ઘટના અંગે પુરુ રિસર્ચ કરીને રાહુલ ગાંધીની સ્ટાઈલમાં જ તેના પર પલટવાર કર્યો હતો. ભારતીય જનતા પાર્ટીની IT ટીમના હેડ અમિત માલવીયએ ટ્વીટ કરીને લખ્યું કે, ‘હાય, મારું નામ રાહુલ ગાંધી છે. હું ભારતની સૌથી જૂની રાજકીય પાર્ટીનો અધ્યક્ષ છું. હવે તમે અમારી સત્તાવાર એપ્લીકેશનમાં સાઈનઅપ કરો છો, તો હું આપનો બધો ડેટા સિંગાપુર મારા મિત્રોને મોકલાવું છું’.